ئۆردوگاكان لەڕووی پلەی پێشكەوتنی شارنشینی، هەڵبەت نەدەگەیشتنە ڕاددەی شارنشینی كە لە شارە كۆنەكانی كوردستان هەبوو، وەكو شارە كۆنەكانی هەولێر و سلێمانی و كەركووك، یان قەزاكانی دیكەی كوردستان كە بەناوبانگن بەوەی سەد ساڵ لەوەوپێش داخڵی ژیانی شارنشینی و مەدەنییەت و ئەو گۆڕانكارییە بوون كە سیمای شاری پێوە دیارە. بەڵام سەرباری ئەوەش لە پڕێكدا لە ماوەیەكی كەمدا بە تۆبزی لەلایەن دوژمنێكی داگیركەرەوە هێنرانە ناو ئەو ئۆردوگایانە كە یان دەبوا قبووڵ بكەن، یان بمرن، هیچ ڕێگەی تریان نەبوو.